ทำไมบริษัทในไทย เริ่มนำบริษัทลูก เข้าตลาดหุ้นมากขึ้น ?
เพราะอะไรกัน บริษัทใหญ่ในไทย ถึงหันมานำบริษัทลูกเข้าตลาดหุ้นกันมากขึ้น ? ลงทุนแมนจะเล่าให้ฟัง
12 ก.ย. 2565

ทำไมบริษัทในไทย เริ่มนำบริษัทลูก เข้าตลาดหุ้นมากขึ้น ? /โดย ลงทุนแมน
ช่วงที่ผ่านมา บริษัทขนาดใหญ่หลายแห่งในประเทศไทย ตัดสินใจนำบริษัทลูก จดทะเบียนในตลาดหุ้นมากขึ้น เช่น OR ธุรกิจค้าปลีก ที่แยกออกมาจาก PTT หรือ SCGP ธุรกิจบรรจุภัณฑ์ ก็แยกออกมาจาก SCC
โดยในปีนี้ SCC ก็ประกาศว่าจะนำบริษัทปิโตรเคมี แยกจดทะเบียนเข้าตลาดหลักทรัพย์อีก
รวมถึงอีกหลายบริษัท ยกตัวอย่างเช่น 
- ธุรกิจอาหารสัตว์ของ TU 
- ธุรกิจแก๊สของ PTG
- ธุรกิจบริหารหนี้สินของ RS
วันนี้ เรามาดูกันว่าเพราะอะไรกัน
บริษัทใหญ่ในไทย ถึงหันมานำบริษัทลูกเข้าตลาดหุ้นกันมากขึ้น ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ก็ต้องบอกว่าทุกวันนี้ อัตราการเติบโตทางเศรษฐกิจของไทย เริ่มเติบโตในอัตราที่น้อยลงกว่าเดิม 
โดยเมื่อปีที่แล้ว GDP ประเทศไทย ฟื้นตัวจากการแพร่ระบาดของโควิด 19 ได้เพียง 1.6%
ในขณะที่ IMF ก็ได้คาดการณ์ การเติบโตของเศรษฐกิจไทยในปีนี้ว่า จะอยู่ที่ราว 3.3% 
ซึ่งก็ต่ำกว่าการเติบโตของเศรษฐกิจไทยเมื่อช่วง 10 ปีก่อน ที่ประมาณ 6% ถึง 8%
เมื่อภาพรวมเศรษฐกิจของประเทศเรา ไม่ได้เติบโตสูงเหมือนแต่ก่อน
ตลาดและนักลงทุน จึงให้ค่า P/E หรือก็คืออัตราส่วนมูลค่าบริษัทต่อกำไรสุทธิของหุ้นขนาดใหญ่ลดลง
แต่ในความเป็นจริงแล้ว บริษัทขนาดใหญ่หลายแห่ง ยังมีธุรกิจในเครือที่มีอัตราการเติบโตได้ดี
การนำธุรกิจเหล่านี้ แยกมาจดทะเบียนเข้าตลาดหลักทรัพย์ จึงถือเป็นการปลดล็อกมูลค่าบริษัท 
ทำให้ธุรกิจที่เดิมทีอยู่ภายใต้บริษัทขนาดใหญ่ มีความชัดเจนขึ้นในสายตาของนักลงทุน 
เราเรียกวิธีการนำบริษัทลูกเข้าตลาดหุ้นอีกอย่างหนึ่งว่าการ “Spin-off”
แล้ววิธีนี้ ส่งผลดีต่อบริษัทแม่อย่างไร ?
ผลประโยชน์แรกที่บริษัทแม่จะได้รับก็คือ การสะท้อนมูลค่าที่แท้จริงของบริษัทลูก จะทำให้หุ้นที่ถือโดยบริษัทแม่มีมูลค่าเพิ่มขึ้น โดยเฉพาะอย่างยิ่ง เมื่อบริษัทลูกอยู่คนละอุตสาหกรรมกับบริษัทแม่
ยกตัวอย่างกรณีที่ PTT นำบริษัทลูกอย่าง OR เข้าตลาดหุ้น
ถ้าเราลองสังเกต P/E ของ PTT และ OR 
จะพบว่า P/E ของ OR มีค่าสูงกว่า PTT
หากบริษัทไหนมี P/E ที่สูง ก็แสดงว่าบริษัทนั้น
ถูกประเมินมูลค่ากิจการสูง เมื่อเทียบกับกำไรสุทธิที่บริษัททำได้
โดยระหว่าง OR และ PTT
สะท้อนให้เห็นว่า นักลงทุนให้ค่า P/E แก่กลุ่มธุรกิจค้าปลีก มากกว่ากลุ่มพลังงาน
เนื่องจากธุรกิจพลังงาน มักจะได้รับผลกระทบจากราคาสินค้าโภคภัณฑ์ 
ซึ่งเป็นปัจจัยที่อยู่นอกเหนือจากการควบคุมของบริษัท
ในขณะที่การเติบโตของสถานีบริการน้ำมัน ร่วมกับกลุ่มธุรกิจค้าปลีก ยังมีพื้นที่ให้เติบโตมากกว่า
หรือการที่ SCC นำบริษัท SCGP เข้าตลาดหุ้น
SCC ที่มีธุรกิจวัสดุก่อสร้าง ซึ่งมีอัตราการเติบโตค่อนข้างจำกัดรวมอยู่ด้วย
ย่อมมีค่า P/E ที่น้อยกว่า SCGP ที่อยู่ในอุตสาหกรรมบรรจุภัณฑ์ ที่มีแนวโน้มเติบโตสูง 
จากพฤติกรรมของผู้บริโภค ที่นิยมใช้บริการขนส่งอาหาร และอีคอมเมิร์ซ
หรือแม้แต่การที่ SCC กำลังจะนำ SCGC ที่ทำธุรกิจปิโตรเคมีเข้าตลาดหลักทรัพย์ ก็น่าจะถูกประเมินมูลค่าสูงกว่า SCC เช่นกัน
ผลประโยชน์ต่อมาคือ ความคล่องตัวในการบริหารงาน และการเข้าถึงแหล่งเงินทุนที่ดีขึ้น
เพราะบริษัทลูกที่แยกตัวออกมาจดทะเบียนในตลาดหุ้น จะต้องมีผู้บริหารคนละชุดกันกับบริษัทแม่
ทำให้มีนโยบายการบริหารงานที่เป็นอิสระจากบริษัทแม่มากขึ้น
นอกจากนี้ บริษัทลูกเองยังสามารถระดมทุนเพิ่มเติมในตลาดทุนได้อีกด้วย
จากเดิมที่อาจจะต้องใช้แหล่งเงินทุนจากบริษัทแม่ หรือจากการกู้ธนาคาร
ทำให้ในบางครั้ง บริษัทไม่มีตัวเลือกในการจัดหาเงินทุนที่มากเพียงพอ 
และต้องยอมแบกรับ อัตราดอกเบี้ยเงินกู้ที่ค่อนข้างสูง
การเข้าถึงตลาดทุน จึงช่วยให้บริษัทมีต้นทุนทางการเงินที่ต่ำลงมา
เพราะมีช่องทางในการระดมทุนที่เพิ่มมากขึ้น เช่น การออกหุ้นเพิ่มทุน
แล้วเทรนด์การนำบริษัทลูกเข้าตลาดหุ้นที่เกิดขึ้นนี้ จะส่งผลดีต่อนักลงทุนอย่างไร ?
ผลประโยชน์แรกที่เราจะได้รับคือ ทางเลือกในการลงทุนที่จะมีมากขึ้น 
เช่น เราอาจจะสนใจลงทุนในธุรกิจค้าปลีกของ PTT 
แต่ไม่ได้สนใจในธุรกิจอื่น ๆ ของบริษัท
เราก็สามารถเลือกซื้อหุ้น OR ได้ แทนที่เมื่อก่อนเราต้องซื้อหุ้น PTT ทั้งบริษัท
นอกจากนี้ หากบริษัทเข้ามาจดทะเบียนมากขึ้น และเต็มไปด้วยธุรกิจที่เติบโตได้ดี ก็มีโอกาสทำให้ดัชนีตลาดหุ้นปรับตัวเพิ่มขึ้นได้เช่นกัน ซึ่งเป็นผลดีทางอ้อมให้กับนักลงทุน ที่ลงทุนในกองทุนดัชนี หรือที่เราเรียกว่า Passive Fund
ในอนาคต บริษัทลูกที่แตกออกมาจากบริษัทใหญ่ ก็น่าจะกลายมาเป็นตัวแปรสำคัญ ที่ทำให้ตลาดหุ้นไทยยังคงมีความน่าสนใจอยู่ ไม่มากก็น้อย
โดยคนที่ได้รับประโยชน์ ก็น่าจะเป็นนักลงทุนในตลาด หรือตัวเราเองที่จะมีตัวเลือกในการลงทุนมากขึ้น..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-